Το ***Doctor Who*** (1963 - 1989, 2005 έως σήμερα) είναι βρετανική σειρά επιστημονικής φαντασίας του BBC. Αφηγείται τις περιπέτειες ενός ανθρωπόμορφου εξωγήινου Άρχοντα του Χρόνου (*Timelord*), γνωστού ως "ο Δόκτωρ" (*The Doctor*) που εξερευνά το σύμπαν με μια μηχανή του χρόνου που λέγεται TARDIS (= Time and Relative Dimension in Space, ελλ. Χρόνος και Σχετική Διάσταση στο Χώρο) που ταξιδεύει στο χωροχρόνο, η οποία από έξω φαίνεται σαν μπλε αστυνομικός θάλαμος του Λονδίνου, από την περίοδο του '50 και '60. Μαζί με μια σειρά από συντρόφους, αντιμετωπίζει εχθρούς, σώζει πολιτισμούς και ανθρώπους.

Το πρόγραμμα περιλαμβάνεται στο βιβλίο ρεκόρ Γκίννες ως η μακροβιότερη τηλεοπτική σειρά επιστημονικής φαντασίας και ως η "πιο επιτυχημένη" σειρά επιστημονικής φαντασίας όλων των εποχών σε ό,τι αφορά την τηλεθέαση της εκπομπής, τις πωλήσεις DVD, βιβλίων και πολυμέσων από το iTunes. Το πρόγραμμα, ειδικά η αρχική κλασσική σειρά, έχει αναγνωριστεί τόσο για τις ευφάνταστες ιστορίες του, παρά το χαμηλό προϋπολογισμό ακόμη και στα ειδικά εφέ, όσο και για τη χρήση της ηλεκτρονικής μουσικής. 

Το 1996 κυκλοφόρησε η ταινία *Doctor Who*, η οποία αρχικά αποτέλεσε την προσπάθεια επανέναρξης της σειράς, αλλά το σχέδιο δεν ευοδώθηκε. Τελικά, η σειρά επανήλθε το 2005. 

Η σειρά αποτελεί σημαντικό κομμάτι της βρετανικής ποπ κουλτούρας. Επίσης όπου έχει προβληθεί έχει γίνει ένα από τα αγαπημένα τηλεοπτικά προγράμματα. Η σειρά έχει επηρεάσει γενιές της βρετανικής τηλεόρασης και επαγγελματίες, πολλοί από τους οποίους μεγάλωσαν βλέποντάς την. Έχει επιβραβευτεί από τους κριτικούς και το κοινό ως ένα από τα καλύτερα βρετανικά τηλεοπτικά προγράμματα, συμπεριλαμβανομένου του βραβείου BAFTA για την καλύτερη δραματική σειρά το 2006, και πέντε συνεχόμενες νίκες στα Εθνικά (Βρετανικά) Τηλεοπτικά Βραβεία (NTA) 2005 - 2010, στην κατηγορία "Δράμα", κατά την εποχή του Ράσσελ T. Ντέηβις ως Διευθυντή Παραγωγής. Το 2011 ο Ματ Σμιθ έγινε ο πρώτος ηθοποιός που προτάθηκε για ένα BAFTA για τον ρόλο του Δόκτορα, αλλά έχασε από τον Ντάνιελ Ρίγκμπυ.

Διάρκεια
--------

Το πρόγραμμα αρχικά διήρκεσε από το 1963 μέχρι το 1989. Μετά από μια αποτυχημένη προσπάθεια να αναβιώσει με μια τηλεταινία - πιλότο το 1996, η σειρά ξεκινά εκ νέου τελικά το 2005, με μια εσωτερική παραγωγή από το BBC Cymru Wales στο Κάρντιφ. Ο πρώτος κύκλος παρήχθη από το BBC. Στους κύκλους 2 και 3 συνεισέφερε με κάποιο χρηματικό ποσό η Canadian Broadcasting Corporation (CBC), η οποία τελικά έγινε συμπαραγωγός. Το *Doctor Who* γέννησε πολλά spin-offs όπως το *Torchwood* το 2006, το *The Sarah Jane Adventures* το 2007, ένα πιλοτικό επεισόδιο του *K-9 and Company* το 1981 και το *Class* το 2016.

Τον Δόκτoρα έχουν παίξει μέχρι τώρα δεκατέσσερεις ηθοποιοί, ενώ έχει ανακοινωθεί ο 15ος. Η μετάβαση από τον ένα στον άλλο ηθοποιό αναφέρεται στην αφήγηση ως Αναγέννηση, στην οποία ο πρωταγωνιστής αποκτά ένα νέο σώμα και, σε κάποιο βαθμό, μια νέα προσωπικότητα. Σε κάποιες περιπτώσεις οι διάφορες ενσαρκώσεις έχουν συναντηθεί. Το 2018 ο Δόκτωρ ενσαρκώθηκε για πρώτη φορά από γυναίκα ηθοποιό, την Τζόντι Ουίτακερ. Πριν από αυτήν, τον ρόλο ερμήνευσε ο Πήτερ Καπάλντι, ο οποίος είναι γνωστός από προηγούμενες εμφανίσεις του και στον τέταρτο κύκλο του *Doctor Who* και στον τρίτο κύκλο του *Torchwood*. 

Η σειρά γιόρτασε τα πενήντα της χρόνια στις 23 Νοεμβρίου του 2013, με εορταστικό επεισόδιο διάρκειας 75 λεπτών, στο οποίο συμμετειχε ξανά, μετά την αποχώρησή του από τη σειρά το 2010, ο Ντέηβιντ Τένναντ μαζί με την Μπίλλι Πάιπερ που συνόδευε ως Ρόουζ Τάυλερ τον Δόκτoρα στους δύο πρώτους κύκλους της ανανεωμένης σειράς (2005, 2006). Στο ρόλο της ενσάρκωσης του "Δόκτoρα του Πολέμου" συμμετείχε και ο Τζον Χερτ. Από το εορταστικό επεισόδιο δεν έλειπαν επίσης ο ενδέκατος Δόκτωρ (Ματ Σμιθ), η Κλάρα Όσγουαλντ (Τζένα Κόουλμαν), ο δωδέκατος Δόκτωρ (Πήτερ Καπάλντι) και ο Επιστάτης (μία μελλοντική ενσάρκωση του Δόκτoρα την οποία έπαιξε ο Τομ Μπέικερ).

Το 2023 η σειρά θα γιορτάσει τα εξήντα χρόνια από την πρεμιέρα της με τρία ειδικά επεισόδια, όπου θα πρωταγωνιστήσει ο 14ος Δόκτωρ (Ντέηβιντ Τένναντ) και θα επανεμφανιστεί η Ντόννα Νόουμπλ (Κάθριν Τέητ). Πρόκειται για την πρώτη φορά όπου ηθοποιός που υποδύθηκε τον Δόκτορα θα εμφανιστεί ξανά και θα ενσαρκώσει έναν διαφορετικό, αναγεννημένο Δόκτορα. Με το τέλος των επεισοδίων, τη σκυτάλη παίρνει ο Νσούτι Γκάτουα ως 15ος Δόκτωρ.

Πλοκή
-----

Η σειρά *Doctor Who* έκανε πρεμιέρα στο BBC στις 17:16:20 GMT στις 23 Νοεμβρίου 1963, μετά από συζητήσεις και σχέδια, που ήταν σε εξέλιξη για ένα έτος. Δημιουργοί της σειράς είναι ο Σίντνεϋ Νιούμαν (επικεφαλής δραματοποίησης), ο Ντόναλντ Ουίλσον (επικεφαλής σεναρίου) και ο Σ. Ε. Ουέμπερ. Συνέβαλαν επίσης στην ανάπτυξη της σειράς ο συγγραφέας Άντονυ Κόμπερν, ο Ντέιβιντ Ουίτακερ (διορθωτής) και η Βέριτυ Λάμπερτ (παραγωγός). Τη μουσική τίτλων συνέθεσε ο Ρον Γκρένερ και ενορχήστρωσε η Ντήλια Ντέρμπισαιρ από το BBC Radiophonic Workshop. Η σειρά απευθυνόταν σε όλη την οικογένεια. Δημιουργήθηκαν 26 σεζόν που προβλήθηκαν στο BBC One. To 1989 λόγω της χαμηλής τηλεθέασης και της μικρής αποδοχής από το ευρύ κοινό η συνέχεια της σειράς ακυρώθηκε, αφήνοντας όμως να εννοηθεί ότι η σειρά θα συνεχιστεί κάποια στιγμή στο μέλλον.

Ενώ η εσωτερική παραγωγή είχε σταματήσει, το BBC ήλπιζε να βρει μια ανεξάρτητη εταιρεία παραγωγής για την επανέναρξη της σειράς. Ο Φίλιπ Σήγκαλ, ένας Βρετανός μετανάστης, ο οποίος εργαζόταν για την Columbia Pictures στις Ηνωμένες Πολιτείες, είχε προσεγγίσει το BBC για ένα τέτοιο εγχείρημα ήδη από τον Ιούλιο του 1989, ενώ η 26η σεζόν της σειράς ήταν ακόμα στα σκαριά. Οι διαπραγματεύσεις του Σήγκαλ οδήγησαν τελικά σε μια τηλεταινία μέσω του τηλεοπτικού δικτύου FOX το 1996 μια συμπαραγωγή του FOX, της Universal Pictures, του BBC και το BBC Worldwide. Αν και η ταινία ήταν επιτυχής στο Ηνωμένο Βασίλειο (με 9.1 εκατομμύριο θεατές), στις Ηνωμένες Πολιτείες λόγω χαμηλής τηλεθέασης δεν συνεχίστηκε κατόπιν σε σειρά.

Αν και γράφτηκαν μυθιστορήματα και νέες ιστορίες για το ραδιόφωνο με τους Δόκτορες από τον 5ο (Πήτερ Ντέηβισον) μέχρι και τον 8ο (Πωλ ΜακΓκαν), το *Doctor Who* παρέμεινε ουσιαστικά ανενεργό μέχρι το 2003. Το Σεπτέμβριο εκείνου του έτους, η τηλεόραση του BBC ανήγγειλε την παραγωγή μιας καινούριας τηλεοπτικής σειράς, μετά από αρκετά έτη προσπαθειών από το BBC να βρεθεί παγκοσμίως η υποστήριξη για μια έκδοση ταινιών μεγάλου μήκους. Οι εκτελεστικοί παραγωγοί της νέας ενσάρκωσης της σειράς ήταν συγγραφέας Ράσσελ Τ. Ντέηβις και επικεφαλής για το BBC Cymru Wales της δραματοποίησης, η Τζούλι Γκάρντνερ. Έχει πωληθεί σε πολλές άλλες χώρες παγκοσμίως. Το *Doctor Who* που δημιουργήθηκε τελικά προβλήθηκε στο BBC One στις 26 Μαρτίου 2005. 

Έχουν υπάρξει από τότε και εορταστικά ειδικά επεισόδια των Χριστουγέννων κάθε έτος από το 2005. Δεν ολοκληρώθηκε η σειρά το 2009, αν και έγιναν τέσσερα πρόσθετα επεισόδια με πρωταγωνιστή τον Ντέηβιντ Τένναντ και το 2016, εκτός από ένα χριστουγεννιάτικο επεισόδιο με τον Καπάλντι. Την άνοιξη το 2010 ο Στήβεν Μόφφατ αντικατέστησε τον Davies ως επικεφαλής συγγραφέας και εκτελεστικός παραγωγός. Τον Ιανουάριο του 2016 ο Μόφφατ ανακοίνωσε την αποχώρησή του από την σειρά το 2017, και ότι η επόμενη σεζόν θα έχει ως επικεφαλής συγγραφέα και παραγωγό τον Κρις Τσίμπναλ. 

Η έκδοση του 2005 του *Doctor Who* είναι μια άμεση συνέχεια της σειράς του 1963-1989, όπως είναι η τηλεταινία του 1996. Έτσι διαφέρει από άλλες επαναλήψεις σειράς που είτε είναι αναπροσαρμογές είτε εκ νέου δημιουργίες (παραδείγματος χάριν *Battlestar Galactica* και *Βιονική Γυναίκα*) είτε σειρές που πραγματοποιούνται στον ίδιο κόσμο με αρχικό αλλά σε μια διαφορετική περίοδο και με τους διαφορετικούς χαρακτήρες (παραδείγματος χάριν, *Star Trek: Η Επόμενη Γενιά* και τα spin-offs του).

Χαρακτήρες
----------

### Ο Δόκτωρ

Ο χαρακτήρας του Δόκτορα ήταν από την αρχή καλυμμένος σε ένα πέπλο μυστήριου. Όλα όσα ήταν γνωστά γι' αυτόν στις πρώτες ημέρες του προγράμματος ήταν ότι ήταν ένας εκκεντρικός εξωγήινος ταξιδιώτης μεγάλης ευφυΐας που μαχόταν την αδικία, ενώ διερευνούσε το χρόνο και χώρο σε μια αναξιόπιστη μηχανή του χρόνου, το "TARDIS» (ένα αρκτικόλεξο για το "Time And Relative Dimension In Space", που σημαίνει Χρόνος Και Σχετική Διάσταση Στο Χώρο), το οποίο εμφανίζεται ιδιαίτερα πολύ μεγαλύτερο στο εσωτερικό από ό,τι στο εξωτερικό του (μία ιδιότητα που αναφέρεται ως "υπέρβαση των διαστάσεων"). Ο αρχικά οξύθυμος και ελαφρώς απειλητικός Δόκτωρ γρήγορα ωρίμασε σε μια πιο συμπονετική φιγούρα. Τελικά, αποκαλύφθηκε ότι έτρεχε να ξεφύγει από τους δικούς του, τους Άρχοντες του Χρόνου, από τον πλανήτη Γκάλλιφρεϋ. Ο Δόκτωρ γνωρίζει καινούργια πλάσματα και ανθρώπους, κάποιοι εκ των οποίων στη συνέχεια τον συντροφεύουν στις περιπέτειές του, ενώ σημαντικό ρόλο έχουν και οι εχθροί του, με σημαντικότερο τον Αφέντη (*Master*).

#### Αλλαγές στην εμφάνιση

Ως ένας Άρχοντας του Χρόνου (*Time Lord*), ο Δόκτωρ έχει τη δυνατότητα να Αναγεννήσει το σώμα του, όταν είναι κοντά στο θάνατο. Η Αναγέννηση εισήχθη στην ιστορία ως ένας τρόπος για τη συνέχιση της σειράς, όταν οι σεναριογράφοι βρέθηκαν αντιμέτωποι με την αποχώρηση του πρωταγωνιστή Ουίλλιαμ Χάρτνελ το 1966, συνέχισε να είναι ένα σημαντικό στοιχείο της σειράς, επιτρέποντας για την πρόσληψη νέου πρωταγωνιστή όταν η προέκυπτε η ανάγκη. Τα σήριαλ *The Deadly Assassin*, *Mawdryn Undead* και η ταινία του 1996 δείχνουν ότι ένας Άρχοντας του Χρόνου μπορεί να αναγεννηθεί 12 φορές, να έχει δηλαδή συνολικά 13 ενσαρκώσεις (ζωές), με την δυνατότητα να του εισαχθούν και άλλες αναγεννήσεις μετά από σχετική διαδικασία που μπορεί να πραγματοποιήσει μόνο η ηγεσία των Αρχόντων του Χρόνου σε εξαιρετικά σπάνιες περιπτώσεις. 

Το *The Death of the Doctor*, μια ιστορία του 2010 της σειράς *The Sarah Jane Adventures* με πρωταγωνίστρια την πάλαι ποτέ σύντροφο του Δόκτορα, Σάρα Τζέην Σμιθ, παρουσιάζει το Δόκτορα να ισχυρίζεται ότι μπορεί να αναγεννηθεί 507 φορές, αλλά ο συγγραφέας του επεισοδίου Ράσσελ Τ. Ντέηβις αργότερα είπε ότι αυτό προοριζόταν ως αστείο, και δεν πρέπει να ληφθεί σοβαρά υπ' όψιν. Ο Δόκτωρ έχει πλήρως περάσει από αυτή τη διαδικασία και τις επιπτώσεις που προκύπτουν από αυτή δεκατρείς φορές, με κάθε μία από τις ενσαρκώσεις του, να έχει τις δικές του ιδιορρυθμίες και ικανότητές, αλλά κατά τα άλλα να μοιράζονται τη συνείδηση, τις μνήμες, την εμπειρία και τη βασική προσωπικότητα του από τις προηγούμενες ενσαρκώσεις.

| Δόκτωρ | Ηθοποιός | Χρόνος που πρωταγωνίστησε |
| --- | --- | --- |
| Πρώτος Δόκτωρ | Ουίλλιαμ Χάρτνελ | 1963 - 1966 |
| Δεύτερος Δόκτωρ | Πάτρικ Τραουτον | 1966 - 1969 |
| Τρίτος Δόκτωρ | Τζον Πέρτουι | 1970 - 1974 |
| Τέταρτος Δόκτωρ | Τομ Μπέικερ | 1974 - 1981 |
| Πέμπτος Δόκτωρ | Πήτερ Ντέηβισον | 1982 - 1984 |
| Έκτος Δόκτωρ | Κόλιν Μπέικερ | 1984 - 1986 |
| Έβδομος Δόκτωρ | Συλβέστερ ΜακΚόυ | 1987 - 1989,1996 |
| Όγδοος Δόκτωρ | Πωλ ΜακΓκαν | 1996 |
| Ένατος Δόκτωρ | Κρίστοφερ Έκκλστον | 2005 |
| Δέκατος Δόκτωρ | Ντέηβιντ Τένναντ | 2005 - 2010 |
| Ενδέκατος Δόκτωρ | Ματ Σμιθ | 2010 - 2013 |
| Δωδέκατος Δόκτωρ | Πήτερ Καπάλντι | 2013 - 2017 |
| Δέκατη Τρίτη Δόκτωρ | Τζόντι Ουίττακερ | 2018 - 2022 |
| Δέκατος Τέταρτος Δόκτωρ | Ντέηβιντ Τένναντ | 2023 |
| Δέκατος Πέμπτος Δόκτωρ | Νσούτι Γκάτουα | 2023 - ; |

Πέραν της βασικής κατάταξης, έχουν εμφανιστεί ακόμη ο Τζον Χερτ ως "Δόκτωρ του Πολέμου" (2013) και η Τζο Μάρτιν ως "Φυγάς Δόκτωρ" (2020, 2021, 2022).

Τον Οκτώβριο του 2010, η *Sunday Telegraph* αποκάλυψε ότι ο «συν-δημιουργός της σειράς, Σύντνεϋ Νιούμαν, είχε προτρέψει το BBC να ξαναφτιάξει το ρόλο του Δόκτορα ως γυναίκα Άρχοντα του Χρόνου κατά τη διάρκεια της κρίσης στην τηλεθέαση στα τέλη της δεκαετίας του '80. Σε σπάνιες περιπτώσεις άλλοι ηθοποιοί έχουν παίξει τον πρωταγωνιστικό ρόλο. Στο επεισόδιο *The Five Doctors*, ο Ρίτσαρντ Χέρννταλ έπαιξε τον Πρώτο Δόκτορα εξαιτίας του θανάτου του Χάρτνελ το 1975. Στο επεισόδιο *Time and the the Rani*, Ο Συλβέστερ ΜακΚόυ έπαιξε για λίγο τον Έκτο Δόκτορα κατά τη διάρκεια της Αναγέννησης, συνεχίζοντας ως Έβδομος.

#### Συναντήσεις παρελθουσών και τωρινών ενσαρκώσεων

Υπήρξαν περιπτώσεις ηθοποιών που επέστρεψαν σε μεταγενέστερες ημερομηνίες για να ξαναπαίξουν το ρόλο του συγκεκριμένου τους Δόκτορα. Το 1973 για το επεισόδιο *The Three Doctors*, ο Ουίλλιαμ Χάρτνελ και ο Πάτρικ Τράουτον επέστρεψαν μαζί με τον Τζον Πέρτουι. Για  το επεισόδιο *The Five Doctors* του 1983, ο Τράουτον και ο Πέρτουι επέστρεψαν για να πρωταγωνιστήσουν με τον Πήτερ Ντέηβισον, και ο Τομ Μπέικερ εμφανίστηκε σε προηγούμενα αθέατα πλάνα από το ανολοκλήρωτο επεισόδιο *Shada*. Για αυτό το επεισόδιο, ο Ρίτσαρντ Χέρννταλ αντικατέστησε τον αποθανόντα Χάρτνελ. Ο Πάτρικ Τράουτον επέστρεψε πάλι το 1985 στο *The Two Doctors* με τον Κόλιν Μπέικερ. Τέλος, ο Πήτερ Ντέηβισον επέστρεψε στο επεισόδιο *Time Crash* του 2007 για τα *Παιδιά που έχουν Ανάγκη* (*Children In Need*) μαζί με τον Ντέηβιντ Τένναντ. Ο 8ος Δόκτωρ εμφανίζεται στο μίνι επεισόδιο *The Night of the Doctor*, όπου πραγματοποιείται η αναγέννησή του, συνδέοντας κατά αυτόν τον τρόπο την ταινία *Doctor Who* (στην οποία διαδέχθηκε τον 7ο Δόκτορα) με την τηλεοπτική σειρά. Επακόλουθο του *Night of the Doctor* είναι το επετειακό επεισόδιο *The Day of the Doctor* στο οποίο ο 11ος Δόκτωρ συναντά τον 10ο Δόκτορα.

Επιπλέον, ο Δόκτωρ αντιμετώπισε ο ίδιος κατά καιρούς τον εαυτό του υπό τη μορφή μιας δικής του ενσάρκωσης, από το κοντινό μέλλον ή το παρελθόν. Ο 1ος Δόκτωρ αντιμετώπισε τον εαυτό του στην ιστορία *The Space Museum* (έστω και κατεψυγμένο και ως έκθεμα). Ο 3ος Δόκτωρ αλληλεπίδρασε με τον εαυτό του στην ιστορία *Day of the Daleks*. Ο 9ος Δόκτωρ παρατήρησε μια προηγούμενη έκδοση της τρέχουσας ενσάρκωσης του στο *Father's Day*, και ο 11ος Δόκτωρ έρχεται για λίγο αντιμέτωπος με τον εαυτό του στο επεισόδιο *The Big Bang*. Στο επεισόδιο *The Name of the Doctor*, ο Ενδέκατος Δόκτωρ συναντά μια άγνωστη ενσάρκωση του εαυτού του, στην οποία αναφέρεται ως "το μυστικό του". Στο *Χριστουγεννιάτικο Επεισόδιο* του 2017 ο Ντέηβιντ Μπράντλεϋ ενσαρκώνει τον 1ο Δόκτορα και συναντά τον 12ο (Πήτερ Καπάλντι).

Πολλαπλοί Δόκτορες έχουν επιστρέψει σε νέες περιπέτειες μαζί με ηχητικά επεισόδια που βασίζονται στη σειρά. Ο Πήτερ Ντέηβισον, ο Κόλιν Μπέικερ και ο Συλβέστερ ΜακΚόυ εμφανίστηκαν μαζί στην ηχητική περιπέτεια του 1999 *The Sirens of Time*. Για να γιορταστεί η 40ή επέτειος, το 2003, ένα ηχητικό επεισόδιο με τίτλο *Zagreus* που παρουσιάζει τον Πωλ ΜακΓκαν, τον Κόλιν Μπέικερ, τον Συλβέστερ ΜακΚόυ και τον Πήτερ Ντέηβισον κυκλοφόρησε με πρόσθετες ηχογραφήσεις του Πέρτουι. Και πάλι το 2003, ο Κόλιν Μπέικερ και ο Συλβέστερ ΜακΚόυ εμφανίστηκαν μαζί στην ηχητική περιπέτεια του έργου *Lazarus*. Το 2010, οι Ντέηβισον, Κόλιν Μπέικερ, ΜακΚόυ και Μακ Γκαν ήρθαν μαζί και πάλι να πρωταγωνιστήσουν στο ηχητικό επεισόδιο *The Four Doctors*.

### Σύντροφοι

Οι σύντροφοι του Δόκτορα παραμένουν μια σταθερά από το πρώτο επεισόδιο της σειράς. Οι πρώτοι σύντροφοι στις περιπέτειές του ήταν η εγγονή του, Σούζαν Φόρμαν, και οι δάσκαλοί της, Μπάρμπαρα Ράιτ και Ίαν Τσέστερτον. Καθώς ήταν κυρίως άνθρωποι, αποτελούσαν χαρακτήρες με τους οποίους το κοινό θα μπορούσε να ταυτιστεί και, μέσω της (κατά κόρον φιλικής) σχέσης τους με το Δόκτορα, να μάθουν περισσότερα για το χαρακτήρα και το παρελθόν του Δόκτορα. Κατά τη διάρκεια των περιπετειών τους βοηθούν, διασώζουν ή προκαλούν το Δόκτορα,. Κάποιοι από αυτούς φεύγουν για να επιστρέψουν στο σπίτι τους ή για να ζήσουν μια νέα ζωή σε έναν καινούργιο κόσμο που επισκέφθηκαν και κάποιοι πεθαίνουν. Η σχέση και η απώλεια ενός συντρόφου σταδιακά έγινε σημαντικό κομμάτι της σειράς και του χαρακτήρα του Δόκτορα και οι σεναριογράφοι έδιναν μεγαλύτερη σημασία, με αποκορύφωμα τις αντιδράσεις του 10ου, του 11ου και του 12ου Δόκτορα. Οι περισσότεροι σύντροφοι του Δόκτορα είναι γυναίκες. Μερικοί από αυτούς είναι οι: 

* 1ος Δόκτωρ: Σούζαν Φόρμαν, Μπάρμπαρα Ράιτ, Ίαν Τσέστερον, Βίκι, Στήβεν Τέυλορ, Σάρα Κίνγκντομ, Ντόντο Τσάπλετ
* 2ος Δόκτωρ: Τζέιμι ΜακΚρίμμον, Βικτόρια Ουότερσφηλντ, Ζόουι Χέριοτ
* 3ος Δόκτωρ: Ταξίαρχος Άλισταιρ Γκόρντον Λέθμπριτζ-Στιούαρτ, Λιζ Σω, Τζο Γκαντ, Σάρα Τζέην Σμιθ
* 4ος Δόκτωρ: Σάρα Τζέην Σμιθ, Χάρρυ Σάλλιβαν, Λήλα, K-9, Ρομάνα, Άντρικ, Νύσσα, Τήγκαν Τζοβάνκα
* 5ος Δόκτωρ: Άντρικ, Νύσσα, Τήγκαν Τζοβάνκα, Βάιλορ Τέρλοου, Πέρι Μπράουν
* 6ος Δόκτωρ: Πέρι Μπράουν, Μελ Μπους
* 7ος Δόκτωρ: Μελ Μπους, Έις
* 8ος Δόκτωρ: Γκρέης Χόλλογουεϋ
* 9ος Δόκτωρ: Ρόουζ Τάυλερ, Άνταμ Μίτσελ, Λοχαγός Τζακ Χάρκνες
* 10ος Δόκτωρ: Ρόουζ Τάυλερ, Μίκυ Σμιθ, Μάρθα Τζόουνς, Ντόννα Νόουμπλ, Ουίλφρεντ Μοτ
* 11ος Δόκτωρ: Έιμυ Ποντ, Ρόρυ Ουίλλιαμς, Ρίβερ Σονγκ, Κλάρα Όσγουαλντ
* 12ος Δόκτωρ: Κλάρα Όσγουαλντ, Ρίβερ Σόνγκ, Νάρντοουλ, Μπιλ Ποττς
* 13η Δόκτωρ: Γκρέιαμ Ο'Μπράιεν, Ράυαν Σινκλαίρ, Γιάσμιν Καν, Νταν Λιούις
* 14ος Δόκτωρ: Ντόννα Νόουμπλ
* 15ος Δόκτωρ: Ρούμπυ Σάντεϋ

Αρκετοί σύντροφοι που εμφανίζονται είναι μάρτυρες της αναγέννησης του Δόκτορα (π.χ. Νύσσα, Μελ Μπους, Ρόουζ Τάυλερ, Κλάρα Όσγουαλντ) και συμμετέχουν σε περισσότερους από έναν κύκλους. Σε πολλές περιπτώσεις σύντροφοι του Δόκτορα από το παρελθόν τον συναντούν ξανά σε κάποια άλλη αναγεννημένη εκδοχή του (π.χ. Σάρα Τζέην Σμιθ, Ρίβερ Σονγκ). Σύντροφοι του Δόκτορα πρωταγωνιστούν και σε κόμικ και ηχητικά βιβλία (audio books). 

### Ντάλεκ

Η φυλή των Ντάλεκ (*Daleks*) πρωτοεμφανίστηκε στην πρώτη σεζόν της σειράς το 1963, οι οποίοι είναι οι μεγαλύτεροι ανταγωνιστές του Δόκτορα. Οι Ντάλεκ στην αρχή ήταν Κάλεντ από τον πλανήτη Σκάρο, που μεταλλάχτηκαν από τον επιστήμονα Ντάβρος. Από τότε τα Ντάλεκ εμφανίστηκαν πάρα πολλές φορές. Είναι χαρακτηριστικό ότι η λέξη "Ντάλεκ" έχει χρησιμοποιηθεί τόσες φορές που πλέον αναφέρεται στο λεξικό της Οξφόρδης. 

Η πρώτη εμφάνιση τους στην ανανεωμένη σειρά έγινε το 2005 στο επεισόδιο *Dalek* όπου το συγκεκριμένο αναφερόταν ως το τελευταίο του είδους του. Δεν θα γινόταν όμως να μην ξαναεμφανιστούν στη σειρά οι χειρότεροι εχθροί του Δόκτορα, καθώς τα επόμενα χρόνια τα Ντάλεκ έκαναν άπειρες εμφανίσεις και κάθε Δόκτωρ τα έχει συναντήσει έστω μια φορά από τότε. Μάλιστα στα επεισόδια *The Stolen Earth* και *Journey's End*, τα Ντάλεκ εμφανίζονται μαζί με τον Ντάβρος. Η τελευταία εμφάνιση των Ντάλεκ έγινε στο επεισόδιο *The Pilot* to 2017.

### Θρηνούντες Άγγελοι

Οι Θρηνούντες Αγγέλοι (*Weeping Angels*) είναι αρχαία φυλή εξωγήινων, με μορφή μαρμάρινων αγγέλων. Σύμφωνα με τον Δόκτορα, «*οι άγγελοι είναι τόσο παλιοί όσο το σύμπαν (ή σχεδόν), αλλά κανένας δεν ξέρει πραγματικά από πού κατάγονται.*» Τους περιγράφει ως τα μοναχικότερα πλάσματα στο σύμπαν, επειδή λόγω της χρονικής αορατότητάς τους καθίσταται δύσκολο να κοινωνικοποιηθούν. Τους περιγράφει ακόμα ως την «*πιο θανατηφόρα, δυνατή και κακόβουλη μορφή ζωής που έχει παραχθεί ποτέ.*». Ο συνηθής τρόπος διατροφής τους είναι να στέλνουν τα θύματά τους πίσω στο χρόνο, που δημιουργεί χρονική ενέργεια για να τραφούν. Όταν δεν παρατηρούνται από οτιδήποτε ζωντανό μπορούν να κινηθούν πολύ γρήγορα και ήσυχα, όμως όταν παρατηρούνται, καθίστανται χρονικά αόρατοι, κατέχοντας μία απλή θέση στον χρόνο και μεταβάλλονται σε πέτρα. Σε αυτή την κατάσταση, είναι παγωμένοι και δύσκολο να καταστραφούν. Δεν μπορούν να εμποδίζουν αυτή την αντίδραση. Εάν δύο Θρηνούντες Αγγέλοι δουν ο ένας τον άλλο την ίδια χρονική στιγμή (ή σε ένα καθρέφτη), θα είναι παγιδευμένοι σε πέτρα έως ότου μία εξωτερική δύναμη τους χωρίσει. Για να το αποφύγουν αυτό, καλύπτουν τα μάτια τους όταν κινούνται.

Παραπομπές
----------

1. ↑  «Dr Who 'longest-running sci-fi'» (στα αγγλικά). 2006-09-28.. Ανακτήθηκε στις 2018-05-05.
2. ↑  «A lament for Blighty». *The Economist* (στα Αγγλικά). Ανακτήθηκε στις 5 Μαΐου 2018.
3. ↑  «Welcome to ICONS-Icons of England». *www.icons.org.uk* (στα Αγγλικά). Αρχειοθετήθηκε από το πρωτότυπο στις 3 Νοεμβρίου 2007. Ανακτήθηκε στις 5 Μαΐου 2018.
4. ↑  Σύμφωνα με την επίσημη κατάταξη των αναγεννήσεων του Δόκτορα, εξαιρώντας τον Δόκτορα του Πολέμου και τον Φυγά Δόκτορα.

Εξωτερικοί σύνδεσμοι
--------------------

* Πολυμέσα σχετικά με το θέμα  Doctor Who στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 1147423130144882584
* LCCN: no2014145812
* GND: 4385165-4
* MusicBrainz: 3f32c4cd-04ed-433e-a7a8-81a2ccc0c4c6
* NKC: unn2017947769

 |

 |